ፍርድ ቤቱ በሜጀር ጀኔራል ክንፈ ዳኘው ላይ በሶስት መዝገቦች ክስ ለመመሥረት የ10  ቀን ጊዜ  ፈቀደ
መርማሪ ፖሊስ በትናንት ችሎቱ በቀድሞው የብረታ ብረትና ኢንጅነሪንግ ኮርፖሬሽን ዋና ዳይሬክተር ሜጀር ጄኔራል ክንፈ ዳኘው ላይ እያጣራ ካለው 19 የወንጀል አይነቶች የሶስቱን ምርመራ  ማጠናቀቁን ገልጿል ።መርማሪ ፖሊስ ለችሎቱ ባቀረበው ማመልከቻ ላይ ከ19 ጉዳዮች ውስጥ ከሶስቱ ውጭ ያሉትን 16ጉዳዮች አስመልክቶ መዝገቡ እንዲዘጋ አልያም ተጨማሪ የምርመራ ጊዜ እንደሚያስፈልገው በግልጽ ያቀረበው ጥያቄ የለም።መርማሪ ፖሊስ በሶስቱ መዝገቦች አቃቤ ህግ ክስ ለመመስረቻ ተጨማሪ ጊዜ መጠየቁ ስለማይቀር በዛ በሚፈቀድለት ጊዜ ውስጥ የቀሩትን መዝገቦች ምርመራ አጠናቅቃለሁ ሲል፥ በማመልከቻው ከመጥቀሱም ባለፈ ስለ ጉዳዩ አቃቤ ህግ ለችሎቱ እንዲያስረዳም ጠይቋል።በመርማሪ ፖሊስ የቀረበውን ማመልከቻና ተጨማሪ ሓሳብ የተመለከተው ችሎቱም የተጠርጣሪ ጠበቆች በማመልከቻው ላይ ያላቸውን አስተያየት እንዲሰጡ ዕድል ሰጥቷቸዋል።የተጠርጣሪ ጠበቆችም አቃቤ ህግ የክርክሩ አካል ባልሆነበት በጉዳዩ ላይ የሚከራከርበት፣ የሚሰየምበትና አስተያየት የሚሰጥበት የህግ አግባብ የለም ብለዋል።መርማሪ ፖሊስ እያጣራ ያለውን ሁሉንም ጉዳይ አለመጨረሱን ጠቅሶ እያለ መዝገብ ተከፋፍሎ ለአቃቤ ህግ አይላክም፤ ስለዚህ ለአቃቤ ህግ በይፋ ምርመራየን አጠናቅቄ አስረክቤያለሁ ካለም ካሁን በኋላ መርማሪ ፖሊስ ሜጀር ጄኔራል ክንፈ ዳኘውን አስመልክቶ የሚመረምረው ጉዳይ የለውም በማለት፥ ፖሊስ በማመልከቻው ላይ ዋስትና ይከልከሉ ብሎ ስላልጠየቀ ደንበኛችን በዋስ ይውጡልን ሲሉ ዳኝነት ጠይቀዋል።መርማሪ ፖሊስ በበኩሉ እያጣራን ያለነው 18 መዝገብ እንደመሆኑ ሶስቱን ጨርሰናል ማለት ሁሉንም ጨርሰናል ማለት አይደለም ሲል ለፍርድ ቤቱ አስረድቷል።እየተጣራ ያለው የሙስና ወንጀል እንደመሆኑና የሙስና ወንጀሎችን ምርመራ በበላይነት የሚከታተለው አቃቤ ህግ በመሆኑ በችሎቱ የመሰየም መብት አለውም ብሏል።ከዛም ባለፈ በሶስት መዝገቦች ላይ የክስ መመስረቻ ማመልከቻውን ለማቅረብ መሰየሙ ከግምት ገብቶ የጠበቆች አቃቤ ህግ መሰየምና መከራከር የለበትም የሚለው ሃሳብ ውድቅ ይደረግልኝ ሲል ጠይቋል።የዋስትና ጉዳይ በማመልከቻው ላይ ባለመጠቀሱም ተጠርጣሪው በዋስ ይውጡ መባሉን የተጠረጠሩበት ጉዳይ ዋስትና ስለሚከለክል ሃሳቡን እንቃወማለን ብሏል ፖሊስ።የግራ ቀኙን ያዳመጠው ችሎቱም በሶስቱ ዳኞች አማካኝነት ሰፊ ውይይት ካደረገ በኋላ መርማሪ ፖሊስ እየመረመረ ካለው 19  የወንጀል አይነቶች  ውስጥ ሶስቱን በማጠናቀቁና ለአቃቤ ህግ በማስረከቡ፥ አቃቤ ህግ የመሰየም መብት አለው ብሏል።ነገር ግን መርማሪ ፖሊስ በተጠርጣሪው ላይ ተጨማሪ የምርመራ ጊዜ ባለመጠየቁ የምርመራ ጉዳይ ታልፏል፤ አቃቤ ህግም የክስ መመስረቻ ማመልከቻውን ለችሎቱ እንዲያቀርብ ተጠይቆ አቃቤ ህግ ማመልከቻውን አቅርቧል።በማመልቻው መሰረትም በሶስት መዝገቦች ማለትም 1ኛ አባይ ወንዝና አቢዮት ለተባሉ ሁለት መርከቦች ያለ አግባብ ለግዥ፣ ለጥገና፣ ለአስተዳደራዊ ወጪና ለሽያጭ በሚል 545 ሚሊየን 483 ሺህ 103 ብር ያለ አግባብ እንዲወጣ በማድረግና ሃገር ላይ ጉዳት በማድረስ።2ኛ ከሪቬራ ኢንተርናሽናል ሆቴልና ፒ ቪ ሲ ፕሮፋይል ማምረቻ ግዥ ሲፈጸም ከግዥ መመሪያ ውጭ ግዥው እንዲፈጸም ትዕዛዝ በመስጠት ያለ አግባብ 202 ሚሊየን 882 ሺህ 885 ብር ያለ አግባብ እንዲባክን በማድረግ እንዲሁም 3ኛ የኢምፔሪያል ሆቴል ግዥ እንዲፈጸም ትዕዛዝ በመስጠት ለሆቴሉ ግዥና ጥገና በሚል ያለ አግባብ 103 ሚሊየን 809 ሺህ 755 ብር እንዲባክን በማድረግ በአጠቃላይ ተጠርጣሪው ከሌሎች ተጠርጣሪዎች ጋር በመሆን በከባድ የሙስና ወንጀል ተጠርጥረው ምርመራ ሲካሄድባቸው ቆይቶ ምርመራው በመጠናቀቁ ለክስ መመስረቻ 10 ቀናት እንዲሰጠው አቃቤ ህግ ጠይቋል።የተጠርጣሪ ጠበቆች በበኩላቸው የክስ መመስረቻ ሪፖርት በደረሳችሁ 15 ቀናት ውስጥ ክስ የመመስረቻ ውሳኔያችሁን አሳውቁ እንደሚል ጠቅሰው፥ አቃቤ ህግ 10 ቀናት ይሰጠኝ ማለቱ  ሊፈቀድ አይገባም በማለት ተከራክረዋል።አቃቤ ህግ 10 ቀናት መጠየቁም የተጠርጣሪውን መብት የሚያሰፋ እንጂ የሚያጠብ ባለመሆኑ 10 ቀናት ተፈቅዶለት ለጥር 2 ቀን 2011 ዓ.ም ተለዋጭ ቀጠሮ ሰጥቷል።መርማሪ ፖሊስ በሜጄር ጄኔራል ክንፈ ዳኘው ላይ እያጣራቸው ባሉ ሌሎች 16 ጉዳዮች ላይ ግን ፍርድ ቤቱ ምንም ያለው ነገር የለም።